ለባለእድለኞች የሚተላለፉት የ40/60 የጋራ መኖሪያ ቤቶች ላይ የዋጋና የዲዛይን ማስተካከያ መደረጉ ተገለጸ
በዛሬው ዕለት ለባለእድለኞች የሚተላለፉት የ40/60 የጋራ መኖሪያ ቤቶች የዋጋና የዲዛይን ማስተካከያ ተደርጎባቸዋል።ይህን አስመልክቶ የኢትዮጵያ ንግድ ባንክ የአዲስ አበባ ቁጠባ ቤቶች ልማትኢንተርፕራይዝና የአዲስ አበባ ከተማ አስተዳደር  በጉዳዩ ዙሪያ መግለጫ ሰጥተዋል።ለእድለኞች የሚተላለፉ ቤቶች ብዛት 972 ሲሆኑ፤ ባለ አራት ባለ ሶስትና ባለሁለት መኝታ ቤት ያላቸው ለዕጣ ዝግጁ ሆነዋል።በዚህም መሰረት ባለ አራት መኝታ 168 ነጥብ 68 ካሬ ሜትር፤ ባለ ሶስት መኝታ 129 ነጥብ 5 ካሬ ሜትር እንዲሁም ባለ ሁለት መኝታ 124 ነጥብ 97 ካሬ ሜትር ስፋት እንደሚኖራቸው የአዲስ አበባ ቤቶች ልማት አስተዳደር ቢሮ ኃላፊ አቶ ይድነቃቸው ዋለልኝ ተናግረዋል።በዚህም ቤቶቹ በካሬ ሜትር 4 ሺ 918 ብር ከ72 ሳንቲም ዋጋ ተቆርጦላቸዋል።የዋጋ ማስተካካያ የተደረገው ቤቶቹ ቀድሞ ሊሰሩበት ከነበረው ዓይነት የዲዛይን ለውጥና ማሻሻያ መሰራቱ በምክንያትነት ጠቅሰዋል።በዚህ መሰረት ባለ አራት መኝታ 829ሺ 689 ከ 69 ሳንቲም፤ ባለ ሶስት መኝታ ቤት 636 ሺህ 974 ከ24 ሳንቲም እንዲሁም ባለሁለት መኝታ ቤት 614 ሺህ 692 ከ 43 ሳንቲም በሆነ ዋጋ ለእድለኞች ይተላለፋሉ።በቅዳሜው ዕጣ ለ18 ወራት በተከታታይ በመቆጠብ መቶ በመቶ የከፈሉ 11 ሺ 88 ሰዎች የሚሳተፉ ሲሆን፤ በዚህኛው ዕጣ ለባለ አንድ መኝታ የተመዘገቡ ቆጣቢዎች አልተካተቱም፡፡ለዚህ በምክንያትነት የተነሳው ደግሞ ለጊዜው ባለ አንደ መኝታ ያላቸው ቤቶች ባለመዘጋጀታቸው መሆኑን የኢትዮጵያ ንግድ ባንክ ፕሬዝዳንት አቶ በቃሉ ዘለቀ አብራርተዋል።አዲስ በተደረገው የዲዛይን ማሻሻያ ባለ አራት መኝታ ያላቸው የጋራ መኖሪያ ቤቶች ተገንብተው በእጣው ውስጥ መካተታቸውን ነው ፕሬዚዳንቱ የተናገሩት።ባለአራት መኝታ ቤት ከዕጣው ውጭ ስለሆነና የውል ስምምነት ባለመኖሩ ባለ ሶስት መኝታ ላይ የሚሳተፉ ሰዎች አቅሙ ካላቸው መውሰድ እንዲችሉ በጋራ ስምምነት ተደርጎ ባለ አራት መኝታዎች አቅማቸው ለሚችሉ ባለ ሶስት መኝታ ለተመዘገቡ እድሉን እንዲጠቀሙ መደረጉንም ነው አቶ በቃሉ የጠቆሙት።በዚህ የዕጣ አወጣጥ ስነ ስርዓት በእያንዳንዱ መርሃግበር 20 ሰዎች በተጠባባቂ እጣ ይያዛሉም ነው የተባለው፡፡በእጣው ውስጥ የመንግስት ሰራተኛ ሆነው መቶ በመቶ የቆጠቡ 20 በመቶ ቅድሚያ እድል ሲኖራቸው፤ ለዲያስፖራ ደግሞ ሦስት በመቶ ቅድሚያ የማግኘት እድል ተሰጥቷቸዋል።ነገ የሚተላለፉት የጋራ መኖሪያ ቤቶች የእጣ አወጣጥ ስነ ስርዓት በመገናኛ ብዙሃን በቀጥታ እንደሚተላለፍ ተጠቁሟል።( ኢዜአ)